หนีตายหยุดขาย!กรมธรรม์น้ำท่วม
ประกันภัยหนีตาย หยุดขายกรมธรรม์ความคุ้มครองน้ำท่วมชั่วคราว
20 ต.ค. 2554

ประกันภัยหนีตาย หยุดขายกรมธรรม์ความคุ้มครองน้ำท่วมชั่วคราว
แหล่งข่าวจากบริษัทประกันภัย เปิดเผยว่า ขณะนี้บริษัทประกันภัยได้หยุดขายกรมธรรม์ความคุ้มครองน้ำท่วมเป็นการชั่วคราวในเขตที่ประสบปัญหาน้ำท่วมและในเขตที่อยู่ใกล้ทิศทางน้ำที่กำลังไหลไป เพื่อลดความเสียหายที่จะเกิดขึ้นกับบริษัท
สาเหตุที่ต้องหยุดขาย เนื่องจากชาวบ้านตื่นมาซื้อประกันภัยน้ำท่วม เพราะเห็นว่าระดับน้ำเพิ่มขึ้นทุกวัน จึงมีการโทร.เข้ามาสอบถามที่บริษัท บางรายเดินทางมาที่สาขาของบริษัทประกันภัยเพื่อที่จะขอซื้อประกันภัยคุ้มครองน้ำท่วม แต่ต้องปฏิเสธไป และแจ้งเหตุผลให้กับประชาชนว่าเป็นพื้นที่ที่ถูกประกาศเป็นพื้นที่ภัยพิบัติน้ำท่วม ไม่สามารถที่จะรับประกันภัยได้
“ถ้าเราขายความคุ้มครองทั้งๆ ที่เห็นน้ำเพิ่มขึ้นทุกวัน ลูกค้าต้องเสียหายแน่ และเราต้องจ่ายแน่ จึงทำไม่ได้ เพราะไม่ใช่มูลนิธิ” แหล่งข่าวเปิดเผย
แหล่งข่าวเปิดเผยอีกว่า บริษัทประกันภัยต้องคำนึงถึงความมั่นคงของบริษัทด้วย เพราะยังมีลูกค้ารายอื่นๆ ที่ทำประกันภัยหลากหลายประเภทไว้กับบริษัท ซึ่งจะต้องให้การดูแลและมีการจ่ายค่าสินไหมทดแทนทุกวัน ซึ่งสังคมจะต้องเข้าใจธรรมชาติของธุรกิจว่าจะต้องไม่ขาดทุน ถึงจะสามารถให้บริการที่ดีแก่ลูกค้าได้
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า บริษัทได้จัดหาสถานที่จอดรถให้ฟรีแก่ลูกค้าของบริษัทจำนวน 3 แห่ง ได้แก่ อาคารดอนเมืองสปา ถนนแจ้งวัฒนะ ที่จอดรถบิ๊กบูมรถยก ถนนวัชรพล และที่จอดรถแอปเปิล ถนนบางนา-ตราด กม.4 ที่รองรับรถได้ 300 คัน และจัดเจ้าหน้าที่ดูแลความปลอดภัย 24 ชั่วโมง
นอกจากนี้ บริษัทยังได้ยกเว้นค่าเสียหายส่วนแรกที่ลูกค้าจะต้องจ่ายตามเงื่อนไขกรมธรรม์ให้กับลูกค้าที่รถได้รับความเสียหายจากน้ำท่วม เพื่อช่วยเหลือผู้ประสบภัยน้ำท่วม
ด้าน คปภ.มีนโยบายในการผ่อนปรนหลักเกณฑ์ที่อาจเป็นอุปสรรคต่อการประเมินความเสียหาย เช่น การพิจารณาเรื่องคุณสมบัติของผู้ประเมินวินาศภัย (Surveyor) เพื่อให้บริษัทประกันภัยสามารถนำผู้เชี่ยวชาญจากต่างประเทศเข้ามาเป็นผู้ประเมินความเสียหายได้ทันที